CELEX: 32022D0452
Language: ro
Date: 2022-03-18 00:00:00
Title: Decizia (PESC) 2022/452 a Consiliului din 18 martie 2022 de modificare a Deciziei 2014/486/PESC privind misiunea Uniunii Europene de consiliere pentru reforma sectorului securității civile în Ucraina (EUAM Ucraina)

21.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 92/3
               
            
         DECIZIA (PESC) 2022/452 A CONSILIULUI
         din 18 martie 2022
         de modificare a Deciziei 2014/486/PESC privind misiunea Uniunii Europene de consiliere pentru reforma sectorului securității civile în Ucraina (EUAM Ucraina)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 22 iulie 2014, Consiliul a adoptat Decizia 2014/486/PESC (1) privind misiunea Uniunii Europene de consiliere pentru reforma sectorului securității civile în Ucraina (EUAM Ucraina).
                  
               
                     (2)
                  
                  
                     La 23 februarie 2022, Federația Rusă a lansat o agresiune militară neprovocată și nejustificată împotriva Ucrainei, pe care Consiliul European a condamnat-o în termenii cei mai fermi cu putință în concluziile sale din 24 februarie 2022.
                  
               
                     (3)
                  
                  
                     Agresiunea militară a Federației Ruse a generat, în special, un flux de refugiați care fug din Ucraina către teritoriile statelor membre învecinate.
                  
               
                     (4)
                  
                  
                     EUAM Ucraina nu își mai poate executa pe deplin mandatul pe teritoriul Ucrainei.
                  
               
                     (5)
                  
                  
                     Atât timp cât circumstanțele actuale din Ucraina se mențin, EUAM Ucraina ar trebui să ofere sprijin autorităților ucrainene pentru a facilita fluxul de refugiați din Ucraina către statele membre învecinate și intrarea ajutorului umanitar în Ucraina.
                  
               
                     (6)
                  
                  
                     Prin urmare, Decizia 2014/486/PESC ar trebui să fie modificată în consecință.
                  
               
                     (7)
                  
                  
                     EUAM Ucraina se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,
                  
               ADOPTĂ PREZENTA DECIZIE:
         
            Articolul 1
            Se introduce următorul articol în Decizia 2014/486/PESC:
            
               
                  „Articolul 2a
                  Sarcini temporare
                  
                     (1)   Începând de la 18 martie 2022 până la data la care Comitetul politic și de securitate decide altfel, EUAM Ucraina are sarcina suplimentară și temporară de a consilia autoritățile ucrainene, în special Serviciul ucrainean al Poliției frontierei de stat, Serviciul vamal și forțele de poliție locale, cu scopul de a facilita fluxul de refugiați dinspre Ucraina către Polonia, România și Slovacia, precum și fluxul ajutoarelor umanitare în Ucraina.
                  
                  
                     (2)   De asemenea, în scopul consilierii autorităților ucrainene, EUAM Ucraina:
                     
                                 —
                              
                              
                                 întocmește un tablou situațional al traficului de frontieră dintre Ucraina și Uniune și facilitează schimbul de informații cu privire la acest lucru între Ucraina, statele membre și instituțiile și agențiile Uniunii, în special Agenția Europeană pentru Poliția de Frontieră și Garda de Coastă (Frontex);
                              
                           
                                 —
                              
                              
                                 identifică posibile îmbunătățiri și furnizează autorităților ucrainene consiliere strategică cu privire la facilitarea trecerii frontierei de către refugiați și ajutor umanitar la frontiera ucraineană cu Uniunea;
                              
                           
                                 —
                              
                              
                                 asistă, sprijină, monitorizează, îndrumă și consiliază autoritățile ucrainene cu privire la gestionarea traficului de frontieră la punctele de trecere a frontierei.
                              
                           
                  
                     (3)   În vederea îndeplinirii sarcinilor suplimentare și temporare prevăzute la prezentul articol în sprijinul Ucrainei, elemente ale EUAM Ucraina pot fi situate temporar în Polonia, România sau Slovacia și desfășoară activități la fața locului pe partea ucraineană a punctelor de trecere a frontierei. Pot fi încheiate acorduri în acest sens între EUAM Ucraina și statele membre respective.”
                  
               
            
         
         
            Articolul 2
            Intrare în vigoare
            Prezenta decizie intră în vigoare la data adoptării.
         
         
            Adoptată la Bruxelles, 18 martie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  Decizia 2014/486/PESC a Consiliului din 22 iulie 2014 privind misiunea Uniunii Europene de consiliere pentru reforma sectorului securității civile în Ucraina (EUAM Ucraina) (JO L 217, 23.7.2014, p. 42).